ตลาดนัดกองทุนรวมเริ่ม 27ก.ย.นี้
ตลาดหลักทรัพย์แห่งประเทศไทย จับมือสมาคม บลจ. จัดตลาดนัดกองทุนรวม ที่เซ็นทรัลพลาซา ปิ่นเกล้า วันที่ 27-30 ก.ย. นี้
25 ก.ย. 2555

ตลาดหลักทรัพย์แห่งประเทศไทย จับมือสมาคม บลจ. จัดตลาดนัดกองทุนรวม ที่เซ็นทรัลพลาซา ปิ่นเกล้า วันที่ 27-30 ก.ย. นี้
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์ฯ  กล่าวว่า งานในปีนี้ตอกย้ำแนวคิด "ย้ายเงินฝากเป็นกองทุนรวม" สนับสนุนการใช้กองทุนรวมบริหารเงินออมให้งอกเงย โดยมีกองทุนให้เลือกกว่า 1,300 กองทุน และสัมมนาเจาะลึกโดยผู้จัดการกองทุนมืออาชีพ ตลอด 4 วัน 
ทั้งนี้ ตลาดหลักทรัพย์เน้นการส่งเสริมให้ประชาชนผู้มีเงินฝากใช้กองทุนรวมเป็นทางเลือกบริหารเงินลงทุน ซึ่ง ณ 30 มิถุนายน 2555 มีจำนวนผู้เปิดบัญชีกองทุนรวมแล้วกว่า 3.2 ล้านบัญชี เพิ่มขึ้นจากปลายปีที่แล้ว 324,538 บัญชี โดยปัจจุบันมีกองทุนให้เลือกหลากหลายประเภท ให้ผู้ลงทุนสามารถเลือกลงทุนได้ตามผลตอบแทนที่ต้องการระดับความเสี่ยงที่ยอมรับได้ และใช้เป็นเครื่องมือกระจายความเสี่ยงที่เหมาะสม
นายสมจินต์ ศรไพศาล นายกสมาคมบริษัทจัดการลงทุน กล่าวว่า อุตสาหกรรมกองทุนรวมของประเทศไทยในปีนี้กลับได้รับความสนใจ และถือเป็นทางเลือกทางการออมและลงทุนให้กับประชาชนได้เป็นอย่างดี โดยนับแต่ต้นปีจนถึงสิ้นเดือนส.ค.ที่ผ่านมา เติบโตขึ้นกว่า 13.74% หรือคิดเป็นการเติบโตของสินทรัพย์สุทธิกว่า 286,223 ล้านบาท มาอยู่ที่ ณ ระดับ 2,368,982 ล้านบาท 
อย่างไรก็ตาม การเติบโตดังกล่าวกระจุกตัวและเน้นหนักไปที่สินทรัพย์ประเภทตราสารหนี้เป็นหลักซึ่งแม้จะได้สร้างผลตอบแทนที่สม่ำเสมอ แต่ก็อาจทำให้ผู้ลงทุนไม่ได้รับผลตอบแทนที่เต็มศักยภาพการลงทุน
ขณะที่กองทุนรวมรูปแบบอื่นๆที่นำเสนอขายอยู่ในปัจจุบัน ไม่ว่าจะเป็นกองทุนหุ้น กองทุนผสม กองทุนสินค้าโภคภัณฑ์ หรือกองทุนอสังหาริมทรัพย์ อาจช่วยเติมเต็มประสิทธิภาพการลงทุนภายใต้ความเสี่ยงที่เหมาะสมได้ 
หัวใจสำคัญที่ผู้ลงทุนไทยควรตระหนักและระลึกถึงเสมอคือการลงทุนที่ดีและก่อให้เกิดประสิทธิภาพที่แท้จริง คือการตั้งต้นกำหนดวัตถุประสงค์ทางการลงทุนที่ชัดเจน ซึ่งประกอบด้วยระยะเวลาการลงทุน และระดับความเสี่ยงที่ผู้ลงทุนรับได้เป็นหลัก กับการจัดทัพลงทุนให้สอดคล้องกับวัตถุประสงค์การลงทุนนั้นๆได้อย่างมีประสิทธิภาพ โดยไม่ทุ่มเงินไปในสินทรัพย์ใดสินทรัพย์หนึ่งมากเกินไป และที่สำคัญการลงทุนผ่านกองทุนรวมนั้น เรามีผู้จัดการลงทุนมืออาชีพช่วยบริหารจัดการอันจะช่วยเติมเต็มคุณค่า เพิ่มประสิทธิภาพให้กับผู้ลงทุนได้